TARYBOS SPRENDIMAS
2005 m. spalio 11 d.
leidžiantis Vokietijos Federacinei Respublikai ir Nyderlandų Karalystei taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų suderinimo 3 straipsnio
(2005/713/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių įstatymų, susijusių su apyvartos mokesčiais, suderinimo - bendra pridėtinės vertės mokesčio sistema: vienodas apskaičiavimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Pagal Direktyvos 77/388/EEB 27 straipsnio 1 dalį Taryba Komisijos pasiūlymu vieningai gali leisti bet kuriai valstybei narei imtis specialių priemonių, nukrypstant nuo tos direktyvos, kad būtų supaprastinta apmokestinimo tvarka.
(2)
2004 m. spalio 14 d. ir 2004 m. spalio 27 d. Komisijos Generaliniame Sekretoriate užregistruotais laiškais Vokietijos Federacinė Respublika (toliau - Vokietija) ir Nyderlandų Karalystė (toliau - Nyderlandai) paprašė leidimo taikyti specialią priemonę dėl valstybes jungsiančio tilto per Rodebach tarp Selfkant (šiaurės Millen, Vokietijoje) ir Echt-Susteren (šiaurės Sittard, Nyderlanduose) statybos, remonto ir atnaujinimo darbų.
(3)
Pagal Šeštosios direktyvos 27 straipsnio 2 dalį Komisija 2005 m. sausio 11 d. laišku informavo kitas valstybes nares apie Vokietijos ir Nyderlandų pateiktus prašymus. 2005 sausio 14 d. laiškais Komisija pranešė Vokietijai ir Nyderlandams, kad ji turi visą jos manymu reikalingą informaciją prašymams įvertinti.
(4)
Specialios priemonės tikslas yra nustatyti, kad tilto statybos, remonto ir atnaujinimo darbams reikalingų prekių tiekimo ir paslaugų teikimo, prekių pirkimo Bendrijoje ir jų importo atžvilgiu visa valstybes jungsiančio tilto statybos aikštelė ir pats tiltas po jo pastatymo būtų laikomi Vokietijos teritorijos dalimi.
(5)
Jeigu speciali priemonė nebūtų taikoma, kiekvienu minėto tilto statybos, remonto ir atnaujinimo darbams skirtų prekių tiekimo ir paslaugų teikimo atveju reikėtų nustatinėti, ar apmokestinimo vieta yra Vokietija, ar Nyderlandai, o tai praktikoje sukeltų labai daug nepatogumų atitinkamus darbus atliekantiems rangovams.
(6)
Šia nukrypti leidžiančia nuostata siekiama supaprastinti minėto tilto statybos, remonto ir atnaujinimo darbų apmokestinimo tvarką.
(7)
Leidžianti nukrypti nuostata neturės jokios neigiamos įtakos Bendrijos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 3 straipsnio, Vokietijos Federacinei Respublikai ir Nyderlandų Karalystei leidžiama laikyti, kad valstybes jungsiančio tilto per Rodebach tarp Selfkant (šiaurės Millen, Vokietijoje) ir Echt-Susteren (šiaurės Sittard, Nyderlanduose) statybos, remonto ir atnaujinimo darbams reikalingų prekių tiekimo ir paslaugų teikimo, prekių pirkimo Bendrijoje ir jų importo atžvilgiu visa valstybes jungsiančio tilto statybos aikštelė ir pats tiltas po jo pastatymo būtų laikomi Vokietijos teritorijos dalimi.
2 straipsnis
Šis sprendimas skirtas Vokietijos Federacinei Respublikai ir Nyderlandų Karalystei.
Priimta Liuksemburge, 2005 m. spalio 11 d.